รัฐบาลไทย-ข่าวทำเนียบรัฐบาล-“สุริยะ” เดินหน้าแผนการเร่งรัดการลงทุนในพื้นที่ “อีอีซี” มอบหมาย 3 หน่วยงาน “สกพอ. - บีโอไอ - กนอ.” จัดตั้งคณะทำงานร่วมฯ “กลุ่มนักลงทุนสัมพันธ์” ดึงนักลงทุนต่างประเทศเข้าลงทุนในไทย
วันพุธที่ 13 ธันวาคม 2566
13/12/2566
“สุริยะ” เดินหน้าแผนการเร่งรัดการลงทุนในพื้นที่ “อีอีซี” มอบหมาย 3 หน่วยงาน “สกพอ. - บีโอไอ - กนอ.” จัดตั้งคณะทํางานร่วมฯ “กลุ่มนักลงทุนสัมพันธ์” ดึงนักลงทุนต่างประเทศเข้าลงทุนในไทย
“สุริยะ” เดินหน้าแผนการเร่งรัดการลงทุนในพื้นที่ “อีอีซี” มอบหมาย 3 หน่วยงาน “สกพอ. - บีโอไอ - กนอ.” จัดตั้งคณะทํางานร่วมฯ “กลุ่มนักลงทุนสัมพันธ์” ดึงนักลงทุนต่างประเทศเข้าลงทุนเพิ่มในไทย พร้อมกางแผน 4 โครงการหลัก เดินเครื่องก่อสร้างให้เสร็จตามแผน
นายสุริยะ จึงรุ่งเรืองกิจ รัฐมนตรีว่าการกระทรวงคมนาคม ในฐานะประธานประชุมคณะกรรมการเร่งรัดการลงทุนในพื้นที่เขตพัฒนาพิเศษภาคตะวันออก เปิดเผยว่า เมื่อวันที่ 8 ธันวาคม 2566 ที่ผ่านมา ได้จัดประชุมคณะกรรมการฯ ครั้งที่ 1/2566 ตามที่นายเศรษฐา ทวีสิน นายกรัฐมนตรี ได้มีคําสั่งแต่งตั้งคณะกรรมการเร่งรัดการลงทุนในพื้นที่อีอีซี โดยมีนายจุฬา สุขมานพ เลขาธิการคณะกรรมการนโยบายเขตพัฒนาพิเศษภาคตะวันออก (อีอีซี) ในฐานะกรรมการและเลขานุการฯ เข้าร่วมประชุม โดยในการประชุมฯ ได้เร่งรัดมาตรการการดําเนินต่างๆ ในพื้นที่อีอีซี เพื่อให้การดําเนินการเป็นไปด้วยความรวดเร็ว มีการบูรณาการระหว่างหน่วยงานที่เกี่ยวข้อง เพิ่มประสิทธิภาพการลงทุนในพื้นที่อีอีซีสามารถสร้างผลสัมฤทธิ์อย่างเป็นรูปธรรม และก่อให้เกิดประโยชน์สูงสุดต่อประเทศชาติและประชาชน
สําหรับการประชุมคณะกรรมการฯ ในครั้งนี้ ได้พิจารณาเห็นชอบและรับทราบการเร่งรัดการลงทุนในพื้นที่อีอีซี โดยในที่ประชุมฯ ได้พิจารณาเห็นชอบข้อเสนอการบูรณาการทํางานร่วมกันของหน่วยงานส่งเสริมการลงทุน ได้แก่ สํานักงานคณะกรรมการนโยบายเขตพัฒนาพิเศษภาคตะวันออก (สกพอ.) สํานักงานคณะกรรมการส่งเสริมการลงทุน (บีโอไอ) และการนิคมอุตสาหกรรมแห่งประเทศไทย (กนอ.) ซึ่งจะช่วยส่งเสริมการลงทุนของประเทศไทยให้เป็นไปอย่างมีเอกภาพ ลดความซ้ําซ้อนของการดําเนินงานระหว่างหน่วยงานภาครัฐ ลดความสับสนของผู้ลงทุน และเพิ่มขีดความสามารถการแข่งขันของประเทศ
นายสุริยะ กล่าวต่อว่า ได้มอบหมายให้ สกพอ., บีโอไอ และ กนอ. จัดให้มีการเชื่อมโยงข้อมูลระหว่างหน่วยงาน เพื่อลดความซ้ําซ้อน และจัดตั้งคณะทํางานร่วมกัน เพื่อทําหน้าที่เป็นกลุ่มนักลงทุนสัมพันธ์ (Investor Relations) ของประเทศไทย โดยล่าสุดได้มีการเจรจาหารือร่วมกันแล้ว ถึงแนวทางสําหรับการเป็นศูนย์กลางรับรองนักลงทุนหรือผู้ที่สนใจจะเข้ามาลงทุน รวมทั้งประชาสัมพันธ์มาตรการส่งเสริมการลงทุนของประเทศไทย นอกจากนี้ ยังเตรียมเข้าเจรจาผู้ที่สนใจเข้าลงทุนทั้งในประเทศและต่างประเทศ เพื่อหวังเพิ่มเม็ดเงินการลงทุนในพื้นที่อีอีซี
ขณะเดียวกัน จากที่มีนักลงทุนต่างประเทศที่ให้ความสนใจที่จะเข้ามาลงทุนในพื้นที่อีอีซี จึงได้พิจารณาแนวทางการเพิ่มขีดความสามารถในการแข่งขัน เพื่อดึงดูดนักลงทุนต่างชาติมากยิ่งขึ้น โดยในที่ประชุมได้พิจารณาเพิ่มประสิทธิภาพการปฏิบัติงานของภาครัฐและการอํานวยความสะดวกด้านการลงทุนพัฒนาที่ดินเพื่อการอุตสาหกรรม ด้วยการปรับปรุงขั้นตอนและระยะเวลาการจัดทํารายงานประเมินผลกระทบสิ่งแวดล้อม (EIA)
ทั้งนี้ จะเชิญกรมโยธาธิการและผังเมือง (ยผ.) ร่วมเสนอแนะแนวทางปฏิบัติในการจัดทําผังเมืองใหม่ระดับอําเภอให้มีความสอดคล้องกับแผนผังอีอีซี โดยเฉพาะด้านการใช้ประโยชน์ที่ดิน รวมทั้งเชิญสํานักงานนโยบายและแผนทรัพยากรธรรมชาติและสิ่งแวดล้อม (สผ.) เข้าร่วมเสนอแนะปรับปรุงขั้นตอนการจัดทํารายงาน EIA นิคมอุตสาหกรรม เพื่ออํานวยความสะดวกให้กับการลงทุนอุตสาหกรรมเป้าหมายพิเศษด้วย
นายสุริยะ กล่าวอีกว่า ในการประชุมครั้งนี้ หน่วยงานที่เกี่ยวข้องได้รายงานถึงแผนการขับเคลื่อนรวมถึงเร่งรัดการส่งมอบโครงการ โดยได้เร่งรัดการดําเนินการโครงสร้างพื้นฐาน 4 โครงการหลัก (EEC Project Lists) ให้เสร็จตามแผนงานที่กําหนด ได้แก่
1. โครงการรถไฟความเร็วสูงเชื่อมสามสนามบิน ที่ประชุมเร่งรัดการส่งมอบพื้นที่ส่วนที่เหลือ ช่วงพญาไท - บางซื่อ ให้แล้วเสร็จภายในเดือนพฤษภาคม 2567 ขณะที่พื้นที่อื่นมีความพร้อมสําหรับการก่อสร้างรถไฟความเร็วสูงและพื้นที่เชิงพาณิชย์ (Transit Oriented Development, TOD) แล้ว อยู่ระหว่างเอกชนคู่สัญญาส่งเอกสารไปที่บีโอไอ เพื่อรับบัตรส่งเสริมการลงทุนตามเงื่อนไขการเริ่มต้นโครงการที่กําหนดไว้ในสัญญา ซึ่ง รฟท. จะเร่งรัดเอกชนคู่สัญญาให้ดําเนินการให้แล้วเสร็จภายในเดือนมกราคม 2567
2. โครงการพัฒนาสนามบินอู่ตะเภาและเมืองการบินภาคตะวันออก ที่ประชุมเร่งรัดให้กองทัพเรือประกาศจัดซื้อจัดจ้างงานก่อสร้างทางวิ่งที่ 2 และทางขับ ภายในเดือนธันวาคม 2566 พร้อมทั้งเร่งรัดให้ สกพอ. รฟท. และเอกชนคู่สัญญาโครงการรถไฟความเร็วสูงเชื่อมสามสนามบิน และโครงการพัฒนาสนามบินอู่ตะเภา สรุปแผนการดําเนินงานร่วมกัน เพื่อให้เงื่อนไขการเริ่มต้นโครงการครบถ้วนสมบูรณ์ตามที่กําหนดไว้ในสัญญา
3. โครงการพัฒนาท่าเรือแหลมฉบัง ระยะที่ 3 ที่ประชุมมีมติให้การท่าเรือแห่งประเทศไทยเร่งรัดและกํากับการก่อสร้างงานถมทะเลให้แล้วเสร็จและส่งมอบพื้นที่ให้เอกชนคู่สัญญาภายในเดือนพฤศจิกายน 2568 ตามที่กําหนดไว้ในสัญญาร่วมลงทุน คาดว่าการก่อสร้างโครงสร้างท่าเรือในส่วนท่าเรือ F1 จะแล้วเสร็จและเปิดให้บริการได้ปลายปี 2570
4. โครงการพัฒนาท่าเรืออุตสาหกรรมมาบตาพุด ระยะที่ 3 ที่ประชุมมีมติให้ กนอ. ติดตามการถมทะเลของเอกชนคู่สัญญาให้แล้วเสร็จภายในเดือนธันวาคม 2567 (ปัจจุบันมีความก้าวหน้าประมาณ 69.64%) คาดว่าการก่อสร้างโครงสร้างท่าเรือก๊าซจะแล้วเสร็จและเปิดให้บริการได้ประมาณต้นปี 2570